Balla Zsófia

*Hazatalálás*

Nem tudom, ebben az akváriumban

bevándorló vagyok vagy őshonos?

Az ember sokféle ősre bukkan,

kiket a húsa egybemos.

Az éhség hömpölyög a tengerekből erre,

délibáb hívja földrészeken át,

ömlik erdőn-folyón futó ember keserve:

hogy el kell hagynia s hogy nem talál hazát.

II.

József  Egyiptomban, Mária Betlehemben:

úgy maradtunk meg mi is: mások kenyerén.

Ott sírok a ránk szakadó tömegben.

Ma kik vagyunk itt, Te meg én?

Ki más országba mész, hántsd le az álmodat,

hintsed be nyomodat.

A Föld, a föld minket is befogad.

*Életem*

Az eposz részletei elhomályosulnak.

Tudom, hogy győztem, s ami megesett,

elhalkul, a páncélok szertehulltak.

Arcot, néhány szót őrzök egy keveset.

Minden összebékül bent, ez a baj.

Nagy haragok és körmönfont csaták

értelmüket vesztik, a hősi zaj

rezegve kocsonyás dallamra vált.

Lehet, nem fogom megtudni soha,

miképp történt ez-az

s miért épp úgy esett.

Amit átéltem, testem szilánkjaiba

épül, s nem sejtem,

miben csalok és miben tévedek.

Mondanám – de ki száll le múlt időbe?

Nem mutatható meg az a röpke fény,

amely betöltött, elhalt s most is él.

Életem enyém – de a másokéba szőve.